Markus Ruusu

Markus Jukka Ruusu (s. 23. elokuuta 1997 Jämsä) on suomalainen jääkiekkomaalivahti, joka pelaa SM-liigajoukkue Turun Palloseurassa vuokralla Mikkelin Jukureista. Hänen aiemman seuransa Tampereen Ilveksen maalivahtivalmentaja Markus Korhosen mukaan Ruusu on isokokoinen ja moderni nykyajan maalivahti.

 Ura 
 Seuraura 
Junioriura ja debyytti
Ruusu on Jämsän Kiekko-Susien kasvatti. Hän siirtyi juniorina sittemmin Tapparaan, josta Ruusu siirtyi edelleen JYPin B-nuoriin kaudeksi 2013–2014. Hän pelasi myös kauden 2014–2015 suurimmaksi osaksi B-nuorissa, mutta Ruusu sai myös vastuuta JYPin A-nuorissa Veini Vehviläisen pelatessa JYP-Akatemian Mestis-joukkueen vahvuudessa. 

Dallas Stars varasi Ruusun kuudennella kierroksella 163. pelaajana NHL:n varaustilaisuudessa 2015. Hänen nimeään ei esiintynyt NHL:n kykyjenetsijätoimiston rankingeissa, joten Ruusun varaus tapahtui varsin yllättäen. Tilanteesta yllätyksellisen teki myös se, että toista, nimekkäämpää JYPin organisaatiossa pelannutta maalivahtia, Veini Vehviläistä ei varattu odotuksista huolimatta. Kaudella 2015–2016 Ruusu debytoi miesten peleissä; hän jakoi varsin tasaisesti JYP-Akatemian Mestis-joukkueen torjuntavastuun Dennis Saikkosen kanssa ja pelasi 20 runkosarjaottelua. Ruusu pelasi ison osan kaudestaan myös JYPin A-nuorissa. Hän vahvisti myös yli-ikäisenä seuran B-nuoria kevään 2016 pudotuspeleissä, jotka päättyivät SM-pronssiin. Hän puki kauden aikana myös neljään JYPin SM-liigaotteluun, mutta ei saanut kuitenkaan peliaikaa.

Huhtikuussa 2016 Ruusu liittyi loppukevääksi koesopimuksella AHL-joukkue Texas Starsiin. Hän ei kuitenkaan pukenut yhteenkään sarjaotteluun.

Nousu SM-liigaan ja lainasopimukset
Kesäkuussa 2016 Ruusu teki kaksivuotisen sopimuksen JYPin SM-liigajoukkueen kanssa. Hän lähti kauteen 2016–2017 joukkueen kolmosvahtina Pekka Tuokkolalle ja Veini Vehviläiselle ja aloitti kautensa näin ollen JYP-Akatemiassa. Ruusu debytoi JYPin liigajoukkueen maalinsuulla 8. lokakuuta 2016 vieraissa Mikkelin Jukureita vastaan. Hän torjui JYPin 2–3-voittoon päättyneessä ottelussa varsinaisella peliajalla ja jatkoerässä yhteensä jopa 46 kertaa. Voittomaalikilpailussa Ruusu torjui Jukurien kuudesta yrityksestä viisi. Tuomo Jormakka valitsi hänet ottelun Alumnien tähtien kolmostähdeksi. Ruusu pelasi JYPissä kauden aikana viisi runkosarja- ja yhden Mestarien liigan ottelun torjuen yhden nollapelin. Suurimman osan kaudestaan hän pelasi kuitenkin Akatemian vahvuudessa. 

JYP lainasi Ruusun KooKoohon 25. marraskuuta 2016 pelattuun vierasotteluun Helsingin IFK:ta vastaan, kun sekä Leland Irving, Samu Perhonen että pitkäaikaistoipilas Juha Järvenpää olivat sivussa pelistä. Hän torjui liigauransa ensimmäisen nollapelin KooKoon voitettua ottelun jatkoajalla lukemin 1–0. Ruusu torjui ottelussa 34 kertaa. Raimo Hirvonen valitsi hänet ottelun Alumnien tähtien ykköstähdeksi. Helmikuussa 2017 JYP lainasi Ruusun jälleen yhden ottelun ajaksi KooKoohon sekä kun Irving, Perhonen että Järvenpää olivat taas sivussa. Lisäksi Niko Hovisen ottelukohtainen sopimus päättyi siirtoon ulkomaille.

Ruusu oli jäämässä JYPissä jälleen kolmosmaalivahdiksi, kun joukkue hankki kaudelle 2017–2018 Jussi Olkinuoran aisapariksi Eetu Laurikaisen. Samalla Ruusun ilmoitettiin siirtyvän vuoden mittaisella lainasopimuksella Tampereen Ilvekseen. Hän lähti kauteen Antti Lehtosen aisaparina. Ruusu pelasi syyskaudella lopulta paljon peräkkäisiäkin otteluita, kun Lehtonen oli pitkään sivussa. Hänen kautensa Ilveksessä osoittautui lopulta pettymykseksi, kun Ruusun torjuntaprosentti 11 ottelussa oli vain 85,1%. Lopulta joukkue täydensi maalivahtiosastoaan Riku Heleniuksella lokakuun 2017 lopulla. Lehtosen kuntouduttua Ruusu putosi joukkueen kolmosmaalivahdiksi ja marraskuun lopulla Ilves lainasi hänet toistaiseksi voimassa olevalla sopimuksella Mestis-joukkue Tuton maalinsulle, jonne Ruusu hankittiin korvaamaan alisuorittanut TPS:n lainavahti Karolus Kaarlehto. Helmikuussa 2018 Kaarlehto kuitenkin palasi Tutoon ja Ruusu siirtyi myöhemmin samassa kuussa toistaiseksi voimassa olevalla lainasopimuksella Lempäälän Kisaan, jonka vahvuudessa hän pelasi kauden loppuun. Ruusu toimi pudotuspeleissä pääasiassa joukkueen kakkosmaalivahtina Tappara-laina Christian Heljangolle.

Kaudeksi 2018–2019 Ruusu siirtyi vuoden mittaisella sopimuksella Helsingin IFK:hon. Hän toimi pääasiassa kakkosmaalivahtina Atte Engrenille ja pelasi 20 runkosarja- ja kaksi CHL-ottelua. Ruusu ei saanut peliaikaa pudotuspeleissä.

Haasteet ja paluu JYPiin
Kaudeksi 2019–2020 hän palasi kaksivuotisella sopimuksella JYPiin. Jo kesäkuussa 2019 Ruusun uutisoitiin joutuvan sivuun leikkaushoitoa vaatineen vamman vuoksi. Samalla JYP tiedotti hankkineensa marraskuun ottelutaukoon asti ulottuvalla sopimuksella Riku Heleniuksen paikkaamaan hänen loukkaantumistaan. Ruusu palasi kaukaloihin kuitenkin jo lokakuussa. Hänen tasonsa kuitenkin ailahteli ja Ruusu jäi lopulta kakkosmaalivahdiksi Eetu Laurikaiselle. Hän pelasi kauden aikana myös yhdessä ottelussa lainalla Mestis-joukkue KeuPa HT:ssä.

Ruusu nousi kaudella 2020–2021 JYPin pääasialliseksi ykkösmaalivahdiksi ja hän pelasi 32 runkosarjaottelua torjuen seitsemän voittoa ja kolme nollapeliä. Myös kauteen 2021–2022 Ruusu lähti joukkueen ensisijaisena ykkösmaalivahtina, kunnes marraskuussa 2021 JYP täydensi maalivahtiosastoaan Kanstantsin Šostakilla. Helmikuussa 2022 Ruusun sopimus sarjataulukossa viimeisenä olleen JYPin kanssa purettiin ja hän siirtyi loppukauden kattavalla sopimuksella Ruotsin toiseksi korkeimmalle sarjatasolle HockeyAllsvenskan-joukkue Troja-Ljungbyyn. Joukkueen kausi päättyi kuitenkin putoamiseen HockeyEttaniin.

Uusi alku Jukureissa ja läpimurto
Kaudeksi 2022–2023 Ruusu siirtyi kaksivuotisella sopimuksella Mikkelin Jukureihin. Hän lähti kauteen joukkueen toisena maalivahtina Frans Tuohimaan parina. Syyskuussa 2022 Ruusu loukkaantui Mestarien liigan ottelussa Luleå HF:ää vastaan, kun oma pelaaja kaatui hänen päälleen maalinedustaväännössä. Ruusu joutui yli kahdeksi kuukaudeksi sivuun alaraajavamman vuoksi. Jukurit paikkasi maalivahtiosastoaan kiinnittämällä Karolus Kaarlehdon loppukaudeksi. Kuntouduttuaan marraskuussa seura lainasi Ruusun viikoksi Mestis-joukkue Heinolan Peliittoihin. Hän jäi kuitenkin kolmosmaalivahdiksi Tuohimaalle ja Kaarlehdolle, eikä pelannut Jukureissa syyskaudella otteluakaan, kunnes joulukuussa seura lainasi Ruusun kuuden ottelun ajaksi Oulun Kärppiin. Joukkue tarvitsi täydennystä maalivahtiosastolle, kun Joel Blomqvist oli loukkaantunut ja Niklas Kokko oli alle 20-vuotiaiden MM-kilpailuissa. Ruusu pelasi siellä yhdessä ottelussa. Tammikuun 2023 lopulla hänen vastuunsa Jukureissa kasvoi, kun Karolus Kaarlehto siirtyi vuorostaan loppukauden sopimuksella Kärppiin. Siirtotakarajalla lopulta myös Frans Tuohimaa jätti Jukurit ja siirtyi Ruotsiin. Ruusu nousi loppukaudella joukkueen ykkösmaalivahdiksi, eikä hänen kakkosmaalivahdikseen Imatran Ketterästä lainattu Severi Auvinen pelannut otteluakaan.

Ruusu teki kaudella 2023–2024 läpimurron SM-liigan eliittiin. Hän torjui 36 runkosarjaottelussa seitsemän nollapeliä, joilla Ruusu jakoi liigan nollapelitilaston kärkisijan Tapparan Christian Heljangon kanssa, mutta Ruusu tarvitsi saavutukseen kuitenkin 14 ottelua vähemmän kuin Heljanko. Tammikuussa 2024 hän teki Jukurien kanssa kaksivuotisen jatkosopimuksen. Ruusu valittiin SM-liigan tammikuun kuukauden pelaajaksi. Kaudella 2024–2025 hän pelasi suurimman osan Jukurien runkosarjaotteluista, joista Ruusulle kertyi 28. Loppukaudella Jukurien maalivahtiosasto täydentyi Evan Buitenhuisilla, joka pelasi playoutit kokonaan. 

Elokuussa 2025 Jukurien urheilutoimenjohtaja Mikko Hakkarainen kertoi MTV Urheilulle, että Ruusulle ja Eetu Anttilalle oli annettu lupa etsiä uutta seuraa, sillä Jukureilla oli maalivahdeista sopimukset myös Evan Buitenhuisin ja Mathieu Herpinin kanssa. 15. syyskuuta 2025 seura vuokrasi Ruusun viikon mittaisella sopimuksella Vaasan Sportiin, mutta hän ei pelannut siellä otteluakaan. Tammikuussa 2026 Jukurit vuokrasi Ruusun viikon mittaisella sopimuksella Mestis-joukkue Kokkolan Hermekseen. Ruusu pelasi kauden aikana lopulta vain yhden ottelun Jukureissa, kunnes helmikuussa seura vuokrasi hänet loppukauden 2025–2026 kattavalla sopimuksella Turun Palloseuraan. Ruusu hankittiin joukkueeseen ensisijaisesti paikkaamaan Noa Valin loukkaantumista.

 Maajoukkueura 
Ruusu edusti Suomea alle 20-vuotiaiden MM-kilpailuissa vuonna 2017, jolloin hän toimi joukkueen kolmosmaalivahtina, eikä pukenut yhteenkään otteluun. Ruusu on pelannut kaikkiaan kahdeksan nuorten ja yhden poikien maaottelun.

Suomen A-maajoukkueessa Ruusu on pelannut yhden ottelun.Tilanne 19.4.2024 Hän teki A-maajoukkuedebyyttinsä 11. huhtikuuta 2024 Riiassa pelatussa harjoitusottelussa Latviaa vastaan. Ottelu päättyi Suomen 3–2-jatkoaikavoittoon. Ruusu torjui ottelussa 16 kertaa.

 Muuta 
Ruusun isoveli Tuomas on pelannut jääkiekkoa puolustajana alemmissa sarjoissa. Hänen pikkuveljensä Elias pelaa puolustajana Ranskassa Ligue Magnusin Spartiates de Marseillessa ja hän on aiemmin saanut tililleen myös kaksi ottelua JYPin SM-liigajoukkueessa.

 Tilastot 
     Runkosarja   Pudotuspelit   Kausi Joukkue Liiga O V H T MIN PM NP PMK TP% O V H MIN PM NP PMK TP%  2014–2015 JYP A-SM 12    649 32  2,96 91,8 – – – – – – – – 2015–2016 JYP A-SM 18    961 64  3,99 88,6 – – – – – – – –  JYP-Akatemia Mestis 20    1164 55 0 3,09 90,0 – – – – – – – – 2016–2017 JYP SM-liiga 5 2 1 2 309 10 1 1,94 92,6 – – – – – – – –  JYP-Akatemia Mestis 25 7 12 4 1471 84 0 3,36 88,7 – – – – – – – –  KooKoo SM-liiga 2 0 1 1 121 2 1 0,99 96,4 – – – – – – – – 2017–2018 Ilves A-SM 2     5  2,50 92,4 – – – – – – – –  Ilves SM-liiga 11 3 6 2 592 37 1 3,75 85,1 – – – – – – – –  TUTO Hockey Mestis 11 5 1 3 604 25 2 2,27 90,0 – – – – – – – –  LeKi Mestis 7 2 4 1 419 20 0 2,86 91,5 1 0 1 60 7 0 7,00 69,6 2018–2019 HIFK SM-liiga 20 6 7 6 1148 54 1 2,70 88,1 – – – – – – – – 2019–2020 JYP SM-liiga 20 5 10 4 1154 48 1 2,50 89,7 – – – – – – – –  KeuPa HT Mestis 1 0 0 0 10 3 0 1,87 50,0 – – – – – – – – 2020–2021 JYP SM-liiga 32 7 18 4 1812 97 3 3,21 89,1 – – – – – – – – 2021–2022 JYP SM-liiga 28 6 15 5 1511 83 0 3,30 88,6 – – – – – – – –  IF Troja-Ljungby Allsv. 10 2 6 0 515 34 0 3,96 87,5 – – – – – – – – 2022–2023  Jukurit  SM-liiga  15  7  5  3  905  36  0  2,39  91,1  –  –  –  –  –  –  –  –    Kärpät  SM-liiga  1  0  0  0  24  0  0  0,00  100,0  –  –  –  –  –  –  –  –    Peliitat  Mestis  3  0  0  3  190  10  0  3,16  85,9  –  –  –  –  –  –  –  – 2023–2024  Jukurit  SM-liiga  36  18  13  5  2106  79  7  2,25  90,2  6  2  4  336  16  0  2,86  91,0 2024–2025  Jukurit  SM-liiga  28  3  22  2  1507  87  0   3,46  86,8 2025–2026  Jukurit  SM-liiga  1  0  0  1  62  2  0  1,92  91,7  –  –  –  –  –  –  –  –   Hermes  Mestis  3  1  2  0  179  9  0  3,03  85,5  –  –  –  –  –  –  –  –   TPS  SM-liiga                                  

 Lähteet 

 Viitteet 

Luokka:Suomalaiset jääkiekkomaalivahdit
Luokka:Dallas Starsin varaamat pelaajat
Luokka:Vuonna 1997 syntyneet
Luokka:Elävät henkilöt